CELEX: 62009TN0435
Language: el
Date: 2009-10-22 00:00:00
Title: Υπόθεση T-435/09: Προσφυγή της GL2006 Europe κατά της Επιτροπής των Ευρωπαϊκών Κοινοτήτων και της Ευρωπαϊκής Υπηρεσίας Καταπολέμησης της Απάτης που ασκήθηκε στις 22 Οκτωβρίου 2009

16.1.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 11/30
            
         Προσφυγή της GL2006 Europe κατά της Επιτροπής των Ευρωπαϊκών Κοινοτήτων και της Ευρωπαϊκής Υπηρεσίας Καταπολέμησης της Απάτης που ασκήθηκε στις 22 Οκτωβρίου 2009
   (Υπόθεση T-435/09)
   2010/C 11/58
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: GL2006 Europe Ltd (Birmingham, Ηνωμένο Βασίλειο) (εκπρόσωποι: M. Gardenal και E. Belinguier-Raiz, δικηγόροι)
   
      Καθών: Επιτροπή των Ευρωπαϊκών Κοινοτήτων και Ευρωπαϊκή Υπηρεσία Καταπολέμησης της Απάτης (OLAF)
   
      Αιτήματα της προσφεύγουσας
   
   Η προσφεύγουσα ζητεί από το Πρωτοδικείο:
   
               —
            
            
               να αναγνωρίσει ότι ο επιτόπιος έλεγχος που πραγματοποίησε η Επιτροπή τον Δεκέμβριο του 2008, το σχέδιο της εκθέσεως λογιστικού ελέγχου και η τελικώς εκδοθείσα έκθεση λογιστικού ελέγχου από την Επιτροπή, στις 19 Δεκεμβρίου 2008 και στις 25 Μαρτίου 2009, αντιστοίχως, καθώς και η τελική απόφαση της Επιτροπής που περιλαμβάνεται στο από 10 Ιουλίου 2009 έγγραφο, που προβλέπει την περάτωση των δύο σχεδίων στα οποία μετείχε η GL2006 Europe Ltd, και τα πιστωτικά σημειώματα της 7ης Αυγούστου 2009 με τα οποία προβλέπεται ότι η GL2006 Europe Ltd οφείλει να επιστρέψει στην Επιτροπή το ποσό των 2 258 456,31 ευρώ, είναι αθέμιτα και άκυρα·
            
         
               —
            
            
               επικουρικώς και/ή συμπληρωματικώς, να κρίνει ότι δεν δικαιολογούνται τα επί της ουσίας επιχειρήματα της Επιτροπής·
            
         
               —
            
            
               να αναγνωρίσει ότι ο επιτόπιος έλεγχος που πραγματοποίησε η Επιτροπή, οι εκθέσεις λογιστικού ελέγχου και η τελική απόφαση δεν μπορούν να επηρεάσουν το κύρος των κοινοτικών συμβάσεων, στις οποίες μετέχει η GL2006 Europe Ltd·
            
         
               —
            
            
               να κρίνει ότι οι συμβάσεις αυτές είναι έγκυρες·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι και κύρια επιχειρήματα
   
   Με την παρούσα προσφυγή, η οποία βασίζεται στη ρήτρα διαιτησίας, η προσφεύγουσα αμφισβητεί το κύρος της από 10 Ιουλίου 2009 αποφάσεως της Επιτροπής, με την οποία περατώνονται, κατόπιν της εκθέσεως λογιστικού ελέγχου της OLAF, δύο συμβάσεις συναφθείσες με την προσφεύγουσα στο πλαίσιο των κοινοτικών προγραμμάτων έρευνας και τεχνολογικής αναπτύξεως. Η προσφεύγουσα αμφισβητεί επίσης το κύρος των πιστωτικών σημειωμάτων που εξέδωσε η Επιτροπή στις 6 Αυγούστου 2009, κατόπιν της ιδίας εκθέσεως λογιστικού ελέγχου της OLAF, περί της ανακτήσεως των χορηγηθεισών από την Επιτροπή προκαταβολών για δώδεκα σχέδια στα οποία μετείχε η προσφεύγουσα και αποτέλεσαν το αντικείμενο ελέγχου.
   Η προσφεύγουσα προβάλλει τα ακόλουθα επιχειρήματα προς στήριξη των αιτημάτων της.
   Πρώτον, η προσφεύγουσα διατείνεται ότι ο επιτόπιος έλεγχος που πραγματοποίησε η Επιτροπή δεν ήταν νομότυπος, για τους εξής λόγους: δεν υπήρξε προηγούμενη κοινοποίηση· η διάρκειά του δεν ήταν επαρκής σε σχέση με τη σοβαρότητα της τελικής αποφάσεως· τα ουσιώδη στοιχεία δεν ελήφθησαν αρκούντως υπόψη· η Επιτροπή προσέβαλε την ιδιωτικότητα της προσφεύγουσας· υπήρξε πλάνη περί της νομικής βάσεως, εφόσον στα πρακτικά του ελέγχου γίνεται λόγος για μη ισχύοντα πλέον κανονισμό.
   Δεύτερον, η προσφεύγουσα υποστηρίζει ότι η έκθεση λογιστικού ελέγχου ενέχει σοβαρές παρατυπίες όπως έλλειψη αιτιολογίας, εφόσον έγινε βάσει ατελούς επιτόπιου ελέγχου, ή η έλλειψη συνάφειας μεταξύ της αναλύσεως και των πορισμάτων της τελικής εκθέσεως, που καταλήγουν στην προσβολή των θεμελιωδών δικαιωμάτων της προσφεύγουσας όπως του τεκμηρίου αθωότητας.
   Τρίτον, η προσφεύγουσα υποστηρίζει ότι η τελική απόφαση της Επιτροπής δεν είναι σαφής όσον αφορά την επιβολή κυρώσεων, εφόσον προβλέπει την καταγγελία δύο συμβάσεων, τα δε πιστωτικά σημειώματα αφορούν δώδεκα συμβάσεις. Η προσφεύγουσα ισχυρίζεται επίσης ότι η τελική αυτή απόφαση δεν κοινοποιήθηκε νομοτύπως στην προσφεύγουσα.
   Περαιτέρω, η προσφεύγουσα προβάλλει αιτιάσεις κατά των ουσιαστικών επιχειρημάτων που προέβαλε η Επιτροπή για να περατώσει τις συμβάσεις και να ζητήσει την ανάκτηση των χορηγηθέντων στην προσφεύγουσα ποσών. Η προσφεύγουσα υποστηρίζει ότι τα επιχειρήματα αυτά, τα οποία προέβαλε η Επιτροπή με την απόφασή της, στερούνται ερείσματος και καταλήγουν σε αντίθετα πορίσματα προς τα πορίσματα της εκθέσεως λογιστικού ελέγχου για το οικονομικό έτος 2007.